Anularea Hotărârii nr. 54 a Biroului Electoral Central ar fi pus mari probleme partidelor aflate la guvernare. În baza acestei hotărâri, formațiunile politice au putut renunța la candidatul comun.
Curtea de Apel București a respins cererea de anulare a Hotărârii nr. 54 a Biroului Electoral Central. Decizia instanței poate fi atacată cu recurs în termen de cinci zile.
„Respinge ca neîntemeiată contestația formulată de reclamantul DAN ANDREI-BOGDAN în contradictoriu cu pârâtul BIROUL ELECTORAL CENTRAL, astfel cum a fost completată.
Cu drept numai de recurs în termen de 5 zile de la comunicare. Cererea de recurs şi motivele recursului se depun, sub sancțiunea nulității, la Curtea de Apel București – Secția a VIII-a Contencios Administrativ şi Fiscal”, se arată în hotărârea Curții de Apel București, citată de stiripesurse.ro.
Un bucureștean, Dan Andrei-Bogdan, reprezentat de avocatul Diana Natan, a contestat o modificare făcută de BEC la “Calendarul acțiunilor electorale” stabilit prin Hotărârea de Guvern nr. 199/2024.
Inițial, acest calendar stipula că termenul limită pentru desființarea unei alianțe electorale este 21 aprilie 2024. Însă, prin Hotărârea nr. 54H, BEC a extins acest termen până la 26 aprilie 2024.
„Invocând dispozițiile art. 1 din Legea contenciosului administrativ nr. 554/2004, întemeiez prezenta acțiune pe următoarele motive de drept:
Învederez onoratei instanțe faptul că, prin actul administrativ menționat, Biroul Electoral Central a modificat, fără drept, prevederile Anexei la Hotărârea de Guvern nr. 199/2024, respectiv ‘Calendarul acțiunilor din cuprinsul perioadei electorale la alegerile pentru membrii din România în Parlamentul European din anul 2024 și la alegerile pentru autoritățile administrației publice locale din anul 2024’”, precizau documentele depuse în instanță.
OUG 21/2024 prevede în art. 5 alin. (4): „Acordul de desființare a protocolului de constituire a unei alianțe electorale se depune la biroul electoral unde a fost înregistrat acesta cu cel puțin 4 zile înaintea termenului-limită de depunere a candidaturilor”.
Pe de altă parte, HG 199/2024 prevede că acordul de desființare a unei alianțe electorale se depune la BEC „cu cel puțin 4 zile înaintea termenului-limită de depunere a candidaturilor la alegerile pentru autoritățile administrației publice locale, cel mai târziu la data de 21 aprilie 2024”.
BEC însă, vine cu o nouă modificare și emite o hotărâre care contrazice HG 199/2024. Decizia BEC, Hotărârea nr. 54/2024 prevede că termenul până la care poate fi denunțată o alianță electorală este 26 aprilie, cu 4 zile înaintea termenului-limită de depunere a candidaturilor. Contestatarii Hotărârii BEC nr. 54 susțin că trebuia respectată HG 199/2024.